สวัสดีครับ วันนี้ผมจะพูดถึงเรื่องสิ่งที่ทำกันในวันสงกรานต์นะครับ ปกติแล้ววันสงกรานต์จะตรงกับวันที่ สิบสาม เดือนเมษายนของทุกปี ซึ่งวันสงกรานต์ก็คือวันขึ้นปีใหม่ของไทย เหมือนกับปีใหม่ เอ่อ.. นิวเยียร์นะครับ วันสงกรานต์ถือว่าเป็นวันหยุดที่ยาวมากของประเทศไทยนะครับ คนทำงานส่วนใหญ่ตั้งหน้าตั้งตารอวันนี้ เพราะว่าจะได้หยุดพักผ่อนกัน ผมก็เป็นคนหนึ่งที่อยากให้ถึงวันสงกรานต์เร็ว ๆ เพราะว่า เราเหนื่อยกับการทำงานมาทั้งปี อยากจะหยุดพักผ่อนยาว ๆ ใช้เวลากับครอบครัวและเพื่อนฝูง คนที่ทำงานในเมืองแต่ว่ามาจากต่างจังหวัด ก็มักจะกลับบ้านกันในวันนี้ ช่วงสงกรานต์จึงเป็นช่วงที่มีรถโดยสารมาก เพราะว่าคนเดินทางกันเยอะ ดังนั้นถ้าใครคิดจะเดินทางในวันสงกรานต์ จะต้องวางแผนล่วงหน้าเสมอ เพราะไม่งั้นคิวรถจะเต็ม วันสงกรานต์จึงเปรียบเสมือนวันแห่งครอบครัว ที่ทุกคนได้เดินทางกลับมายังบ้านของตัวเอง ได้มาพบปะกัน อยู่พร้อมหน้าพร้อมตากัน กินข้าวร่วมกัน หลังจากที่ไม่ได้เจอกันนานหลายเดือน ลูกหลานที่เดินทางกลับมาก็จะมาทำการรดน้ำดำหัวผู้ใหญ่ เพื่อเป็นการแสดงออกถึงความกตัญญู ความเคารพ ไม่ว่าจะเป็นพ่อแม่ ปู่ย่า ตายาย หรือว่าญาติผู้อาวุโสทั้งหลาย นอกจากนี้การรดน้ำดำหัวยังเป็นโอกาสที่ดีของเรา ที่เราจะได้กล่าวขอโทษ ขออโหสิกรรมกับพ่อแม่ กับปู่ย่า ตายาย หรือว่าผู้หลักผู้ใหญ่ที่เราเคยล่วงเกินท่าน ทำไม่ดีไว้กับท่าน เพื่อที่ท่านจะได้อโหสิกรรมให้กับเรา ให้อภัยกับเรา เราจะได้ดำเนินชีวิตต่อไปได้อย่างราบรื่น ไม่มีอะไรติดขัด พอเสร็จจากการ รดน้ำดำหัวแล้ว เราก็จะมีกิจกรรม บิ๊กคลีนนิงเดย์ ก็คือการทำความสะอาดบ้านครั้งใหญ่ เป็นการจัดบ้านใหม่ในช่วงวันสงกรานต์ กิจกรรมนี้จะทำให้ครอบครัวมีความสามัคคีกันมาก ทำให้คนในครอบครัวได้ใช้เวลาร่วมกัน คนไทยเรามีความเชื่อว่าถ้าเกิดว่าเราได้ทำความสะอาดบ้านใหม่ มันเหมือนเป็นการล้างสิ่งเก่า ๆ สิ่งเดิม ๆ สิ่งที่ไม่ดีออกไป การที่เราจัดบ้านใหม่ก็เหมือนเป็นการที่เราจัดเตรียมความพร้อมสำหรับปีใหม่ที่จะมาถึง พอตกตอนเย็นเราก็จะมีการกินเลี้ยงในครอบครัวกัน ไม่ว่าจะเป็นการจัดหมูกระทะ การจัดหมูจุ่ม หรือว่าการเชิญเพื่อนบ้านหรือว่าเพื่อน ๆ มากินเลี้ยงที่บ้าน ในงานก็จะเป็นการสังสรรค์ในครอบครัว มีความร่าเริงสนุกสนาน เปิดเพลงเปิดทีวีดูกัน พูดคุยกันหลังจากที่ไม่ได้เจอกันนาน ในระหว่างการกินข้าวเราก็อาจจะมีการถ่ายรูปเพื่อเก็บไว้เป็นที่ระลึก เพราะว่านาน ๆ ทีทุกคนจะได้มาอยู่พร้อมหน้าพร้อมตากัน พอเสร็จจากการกินเลี้ยงแล้วเราต้องรีบเข้านอน เพราะว่าในตอนเช้าเราจะต้องตื่นไปทำบุญกัน ในวันสงกรานต์เขาจะมีการจัดทำบุญกันตามจุดต่าง ๆ ของเมือง ถ้าเกิดว่าเราตื่นเช้าคนก็จะน้อยเราก็จะทำบุญได้สะดวก ถ้าเราไปสายคนก็จะเยอะมาก ๆ เพราะว่าต่างคนก็ต่างออกมาทำบุญกัน ถ้าใครขี่มอเตอร์ไซค์ก็อาจจะต้องลำบากหน่อย เพราะว่า เราจะต้องขี่ฝ่าฝูงคนที่เล่นน้ำกัน กว่าที่เราจะไปถึงวัด ตัวเราก็คงจะเปียกหมดแล้ว ภายในวัดจะมีการจัดกิจกรรมทำบุญต่าง ๆ มากมาย ให้เราได้เข้าไปร่วม ไม่ว่าจะเป็นการสรงน้ำพระ การขนทรายเข้าวัด การปล่อยนกปล่อยปลา ซึ่งนี่เป็นโอกาสที่ดี ที่เราและครอบครัวจะได้ทำบุญร่วมกัน พอเสร็จจากการทำบุญในช่วงเช้า เราก็จะไปหาข้าวเที่ยงกินกัน ข้าวเที่ยงอาจจะเป็นอาหารในร้านอร่อย ๆ หน่อย เพราะว่าสงกรานต์ทั้งที เราก็ต้องกินอาหารพิเศษ ๆ ถ้าเรากินอาหารธรรมดา ๆ มันก็เหมือนกับไม่ใช่วันสงกรานต์